Villane on kõleda ilmaga soe ja mõnus materjal, aga paraku tundub see vastu nahka pisut kare. Kareduse vastu aitab pehme kangas.
Selle salli idee ei sündinud kangapoes kangaste vahel kõndides, vaid sai alguse hoopiski ühest pilkupüüdvast villasest kangast seelikust. Mis kahjuks oli liiga lühike, et talvisel ajal kanda, kuid laiust oli sel ühe sooja salli jaoks just parasjagu. Kuna seelikul olid voldid sees, jätkus ka pikkusest.
Pisut tüütu oli küll õmblusi lahti harutada, aga hea eesmärgi nimel tuli pingutada. Kui harutustöö on tehtud, võiks materjali taas kord läbi pesta ning kui kangas on veel pisut niiske, üle triikida.
Seejärel lõigake üleliigsed servad ära. Valige voodriks sobiv riie ning õmmelge kokku. Kui soovite salli palitu peal kanda, võib ka vooder mustriline olla.